**Simpozij *Zvok in glasba v doživljanju dojenčkov, malčkov in ranljivih skupin***

***Ljubljana, Slovenija, 24.–26. avgust 2023***

Vabljeni na simpozij z naslovom *Zvok in glasba v doživljanju dojenčkov, malčkov in ranljivih skupin*, ki bo potekal od 24. do 26. avgusta 2023 v Ljubljani. Simpozij bo potekal v okviru festivala Noči v stari Ljubljani in ga bo spremljalo pestro glasbeno dogajanje, povezano s temo simpozija.

Tema posveta naslavlja vlogo zvoka in glasbe v občutljivih človeških obdobjih ter okoliščinah, posebej v človekovem najzgodnejšem razvojnem obdobju. Hkrati pa bo v središču še pomen glasbe za ranljive posameznike ali skupine v različnih okoliščinah in družbenih položajih (npr. za marginalizirane posameznike, posameznice in skupine, ostarele, bolne, begunce in azilante ...).

Nekatera vprašanja, ki jih naslavlja posvet z razpravo, ki bo potekala v širšem meddisciplinarnem srečanju, so: kako glasba vstopa v človeško doživljanje in ga soustvarja od najzgodnejših let dalje; zakaj jo sploh ustvarjati; kako nagovoriti večinoma spregledane dele občinstva in spodbuditi poslušalca ali poslušalko ter akterje, predvsem ustvarjalce in izvajalce ter izvajalke glasbe, zvočne umetnike in umetnice, producente in producentke v najširšem smislu; kakšne so dileme med željo po ugoditvi estetskim pričakovanjem najmlajšega poslušalstva in nujo po etičnem, globokem in trajnem odnosu med umetnikom in mladim poslušalcem ali poslušalko; kako lahko posameznik ali posameznica postane dialoški partner v prisluškovanju notranjemu svetu drugega; kakšni so pri tem pogledi in izkušnje medicinske etnomuzikologije ali aplikativne etnomuzikologije ter drugih ved, ki jih zanima doživljanje zvoka in glasbe ter njena vloga pri otrocih in deprivilegiranih posameznikih, posameznicah in skupinah; in še vprašanja o tem, kakšne družbene ali psihološke učinke ima njihovo aktivno vključevanje v glasbene dejavnosti.

Tema je tesno povezana s triletnim projektom B-Air, katerega nosilec je Radio Slovenija in povezuje še devet partnerskih organizacij iz osmih evropskih držav. V projektu potegajo raziskave vloge zvoka pri razvoju človeškega bitja v najzgodnejšem obdobju človeškega življenja. V projektu tesno sodelujejo umetnik in umetnice ter ugledni mednarodni strokovnjaki in strokovnjakinje s področja razvojne psihologije, nevrofiziologije, nevropsihologije, psihoakustike, muzikoterapije, glasbene pedagogike, antropologije idr. Pomemben del projekta je tudi produkcija novih radiofonskih in glasbenih del za najmlajše in ranljive posameznike, posameznice in skupine.

Vabimo vas, da pošljete povzetke svojih prispevkov v angleškem jeziku do **15. 5**. Povzetki naj obsegajo od **250 do** **300 besed**, vaše ime in priimek, naziv vaše institucije in vaš e-poštni naslov, naslov za pošiljanje pa je **b-air@rtvslo.si**

Po prejetju povzetkov in oblikovanju programa vas bomo obvestili o dodatnih podrobnostih v zvezi s simpozijem.

Simpozij organizirajo: Ustanova Imago Sloveniae – Podoba Slovenije, Radio Slovenija, Akademija za glasbo Univerze v Ljubljani, Glasbenonarodopisni inštitut ZRC SAZU, Oddelek za muzikologijo Filozofske fakultete Univerze v Ljubljani, KED Folk Slovenija

Programski odbor:

Primož Trdan, Katarina Habe, Katarina Kompan Erzar, Rajko Muršič, Gregor Pirš, Saška Rakef Perko, Igor Ravnik, Anamarija Štukelj Cusma, Katarina Zadnik